Us proposem portar a l'aula la veu dels testimonis mitjançant diferents propostes didàctiques de treball.
Aquesta activitat la duem a terme conjuntament amb el Departament d'Ensenyament.
Si esteu interessats/des només que ens ho feu saber a [EMAIL]
(1979, Girona) Llicenciat en Cinematografia i Audiovisuals a l'ESCAC.
L'any 2001 co-realitza el documental "Aigua, la font de la vida" produït per Pere Portabella i la Plataforma en Defensa de l'Ebre, guanyador del Festival de Cinema de La Bisbal.
Produeix nombrosos treballs, entre els quals destaca "Contracorrent", documental que recull diversos premis l'any 2006: millor documental al Festival de Cinema de Girona (2006) i al Festival del Riu, Menció especial del jurat al FICMA i participa a la Secció Oficial del Festival MEA, a Turquia.
"Fugir de l'oblit" explica la vida d'en Pitu (Josep Busó) que s'ha passat tota la vida fugint.
Fugint del franquisme, del camp de refugiats d'Argeles-sur-Mer, del camp de concentració de Dachau, del camp d'extermini de Treblinka, de la matança d'Oradour-sur-Glane,... i ara, als 91 anys, l'Alzheimer de la Mercè, la seva dona, l'impulsa a tornar a tots els llocs dels que va escapar, emprenent el que paradoxalment serà la seva última fugida, la de l'oblit.
La realització del documental ha suposat per al director una convivència directa amb la persona protagonista que suposa una font d'informació complementària a tot el testimoniatge que ja es veu directament al documental.
El documental ha estat guardonat amb el Premi Gollut al millor llargmetratge documental i el Premi Gollut del públic al Festival Gollut de Ribes de Freser i també amb el Premi al millor llargmetratge documental a FICNOVA, el Festival Internacional de Cine de la No-violència Activa.
Hi ha una primera part de la sessió dedicada a la presentació o visualització del documental i una segona part de col·loqui entre estudiants i conferenciant.
Atès que el documental té una durada de 1h 32 minuts es recomana visualitzar-lo abans.
Una producció de Cal·lòpsia amb la col·laboració de la Diputació de Girona i l'Ajuntament de Girona i el suport de CRDI, Centre de Recerca i Difusió de la Imatge, Massegur, Videolab Audiovisual, Ateneo Republicano du Limousin, Ajuntament de Portbou, Consell Comarcal del Ripollès, Blokes Fantasma i Bcn Sound.
(Barcelona, 1946) Amb la mort de la mare, la Dory va començar a fer neteja de l'altell de casa dels seus pares on va trobar 7 caixes.
La informació que hi havia a dins la va ajudar a entendre els silencis dels seus pares, alemanys jueus nacionalitzats espanyols i de fe catòlica.
També va descobrir la història de la seva família, víctima de l'Holocaust, en una investigació que l'ha portat a viatjar fins a Alemanya, Israel, EEUU, Canadà i Txèquia.
És l'autora del llibre "Les set caixes" i "La vuitena caixa".
Hi ha una primera part de la sessió dedicada a la presentació i una segona part de col·loqui entre estudiants i conferenciant.
L'Associació Nakeramos ens porta la història de Johann Wilhelm, "Rukeli" Trollman, boxejador alemany d'origen gitano, víctima del règim nazi.
Realitza un taller amb l'alumnat on es reviu la vida d'en "Rukeli" a partir de fotografies i informacions de la seva família que serveixen de base per realitzar una exposició.
Després, s'analitza la situació del poble gitano durant el règim nazi a partir de la realització d'un arbre de conceptes per conscienciar i sensibilitzar dels estereotips de les minories culturals.